สืบสานอนุรักษ์ “วิถีนา” ภูมิปัญญาชุมชนตำบลท่าหิน อำเภอสทิงพระ จังหวัดสงขลา

**Conservation of “Rice Farming Tradition” in Tahin Sub-district, Satingpra District Songkhla Province**

**ชฎานิล ศรีเมือง[[1]](#footnote-2)**\***, กาญจนา แก้วประเสริฐ**2**, วีรยุทธ์ เพชรเขียว**3**, ศศิธร พรหมดวง**4**,**

**สุธาทิพย์ ดีสกูล**5**และ เสาวลักษณ์ แก้วคำเสนาะ**6

Chadanin Srimuang1\*,Karnjana Kaewparsert2,Weerayut Phatkhiaw3,Sasiton Promduang4,

Sutathip Deesakul5 and Saovalak Kaewcomsanar6

บทคัดย่อ

**บทความนี้มีวัตถุประสงค์เพื่อออกแบบการสื่อสารเพื่อการพัฒนา การดำเนินงานใช้ระเบียบวิธีวิจัยเชิงปฏิบัติการ ซึ่งประกอบด้วยการศึกษาวิถีการทำนาของชุมชนท่าหิน และการจัดกิจกรรมอนุรักษ์สืบสานวิถีการทำนาให้กับเด็กและเยาวชนในตำบลท่าหิน ประโยชน์ที่ได้รับจากการศึกษาวิจัย ในเชิงวิชาการ ช่วยขยายองค์ความรู้เกี่ยวกับวิถีนาของชุมชนท่าหิน ในเชิงการพัฒนา ช่วยปลูกจิตสำนึกให้เด็กและเยาวชนตำบลท่าหิน เห็นคุณค่าในการสืบสานภูมิปัญญาของชุมชน**

**คำสำคัญ**: อนุรักษ์ วิถีนา ตำบลท่าหิน

**Abstract**

 This paper based on an action research in order to design a communication project for community development. The project aims to study the rice farming tradition in Tahin Sub-district and promote this tradition to the children in the community. For academic proposes, this research could help the community for knowledge management. For community development, this research could raise awareness for children to participate in local wisdom conservation.

**Keywords:** Conservation, Rice Farming Tradition, Tahin Sub-district

บทนำ

 **แม้ข้าวจะเป็นพืชอาหารหลักและพืชเศรษฐกิจส่งออกที่สำคัญของคนไทย แต่ชาวนาไทยส่วนใหญ่กลับยากจน จากตัวเลขปี พ.ศ. 2556 ของสำนักงานเศรษฐกิจการเกษตรพบว่า เกษตรกรผู้ปลูกข้าวมีรายได้เฉลี่ยต่อไร่ต่ำสุดเมื่อเทียบกับเกษตรกรผู้ปลูกพืชเศรษฐกิจชนิดอื่น คือมีรายได้เฉลี่ย 271 บาทต่อไร่ ขณะที่เกษตรกร 5.6 ล้านครัวเรือน มีชาวนากว่า 3.7 ล้านครัวเรือน หรือ ร้อยละ 66 ของเกษตรกรทั่วประเทศ นอกจากนี้วิถีชีวิตของชาวนาไทยจำนวนมากยังวนเวียนอยู่ในวงจรภาระหนี้สิน ประสบปัญหาขาดที่ดินทำกิน ราคาข้าวในตลาดตกต่ำ การเข้าสู่สังคมสูงวัยของชาวนา อีกทั้งชาวนายังมีความเสี่ยงจากระบบนิเวศน์ที่เปราะบาง ภัยธรรมชาติ การเปลี่ยนแปลงสภาพภูมิอากาศ ปัญหาการบริหารจัดการน้ำและทรัพยากรการผลิตที่เสื่อมโทรมลง ปัจจัยเหล่านี้เป็นเงื่อนไขให้ชาวนาจำเป็นต้องปรับตัวเช่น การกลับสู่วิถีเกษตรไร่นาสวนผสมแบบดั้งเดิมแทนการปลูกพืชเชิงเดี่ยว การหันกลับมาใช้วิถีเกษตรอินทรีย์เพื่อลดต้นทุนการผลิต การรวมกลุ่มเป็นวิสาหกิจชุมชนและขยายเครือข่ายความร่วมมือทางเศรษฐกิจและการตลาด เป็นต้น [1]**

 **ผู้วิจัยสนใจศึกษาการปรับตัวของชาวนา โดยเลือกศึกษาชุมชนท่าหิน อำเภอสทิงพระ จังหวัดสงขลา เนื่องจากพบว่า ชาวบ้านในตำบลท่าหินส่วนใหญ่ทำนาปลูกข้าวเป็นอาชีพหลัก ซึ่งพื้นที่ทำนาโดยเฉลี่ยไม่ต่ำกว่าครัวเรือนละ 7 ไร่ แต่ดั้งเดิมชาวท่าหินทำนาแบบพึ่งตนเอง ตั้งแต่การไถด้วยวัว การใส่ปุ๋ยจากมูลสัตว์หรือขี้เถ้าจากเตาเคี่ยวน้ำตาล มีพันธุ์ข้าวพื้นบ้านจำนวนมาก เช่น ข้าวสาหรี่ ข้าวนางฝ้าย ข้าวนางหมุ่ยดอกแฝก ข้าวลูกปลา ข้าวหัวนา เป็นต้น ข้าวเหล่านี้ทนต่อสภาพภูมิอากาศและยังมีลำต้นสูงจึงสามารถทนต่อสภาวะน้ำท่วม แต่ภายหลังชาวนาได้หันไปปลูกข้าวตามการส่งเสริมของทางราชการ เนื่องจากสามารถขายได้ราคาดี เช่น ข้าวพันธุ์ กข. 13 ซึ่งต้องใช้ปุ๋ยเคมีและยาฆ่าแมลง อันเป็นการเพิ่มต้นทุนการผลิตให้กับชาวนา ทางราชการยังผลักดันให้ปลูกพืชเชิงเดี่ยวเพื่อส่งออก ทำให้ชาวนาหันมาปลูกข้าวโตเร็วผลผลิตสูง เน้นปริมาณแต่คุณภาพข้าวลดลง จนในที่สุดถูกกดราคา อีกทั้งในปี พ.ศ.2553 เกิดภัยพิบัติน้ำท่วมและพายุในคราวเดียวกันในตำบลท่าหิน ทำให้บ้านเรือนไร่นาเสียหายจำนวนมาก ด้วยเหตุนี้ แกนนำชาวบ้านร่วมกับองค์กรพัฒนาเอกชนจึงได้จัดเวทีเพื่อถอดบทเรียนร่วมกัน หลังจากการถอดบทเรียนแล้ว ชาวนาในชุมชนท่าหินมีการปรับตัว โดยมีการรวมกลุ่มทำนา ทำปุ๋ยหมัก ทำน้ำหมักจากลูกตาลโตนด มีการศึกษาพันธุ์ข้าว คัดแยกเมล็ดพันธุ์ข้าว วัดและจดบันทึกค่าดิน และแลกเปลี่ยนข้อมูลกับตำบลใกล้เคียง คือ ตำบลบ่อแดง ตำบลบางเขียด ตำบลชะแล้ ตำบลวัดจันทน์ กลายเป็นเครือข่ายการทำนาข้าวเพื่อการปรับตัวต่อภัยพิบัติ ตำบลท่าหินยังมีการขยายเครือข่ายการทำงานร่วมกันในระดับลุ่มน้ำ (ลุ่มน้ำทะเลสาบสงขลา) ครอบคลุมด้านข้อมูลข่าวสาร องค์ความรู้ งบประมาณ บุคลากร เครื่องมือ ทั้งในสภาวะปกติและสภาวะฉุกเฉินขณะเกิดภัยพิบัติ โดยนักวิชาการจากมหาวิทยาลัยหลายแห่งได้เข้ามาช่วยส่งเสริมความรู้ให้กับชาวบ้าน ชาวตำบลท่าหินได้บูรณาการภูมิปัญญาซึ่งสั่งสมมายาวนานมาผนวกกับวิทยาการสมัยใหม่ที่ได้เรียนรู้เพิ่มเติมจนได้จัดตั้งเป็น *“ศูนย์เรียนรู้วิถีโหนด-นา-เล และศูนย์เรียนรู้ภัยพิบัติตำบลท่าหิน”*  เมื่อวันที่ 26 สิงหาคม 2558 เพื่อการอนุรักษ์สืบสานวิถีชุมชนให้มีความยั่งยืนต่อไป วิถีโหนดเป็นวิถีการทำน้ำตาลโตนดและการแปรรูปผลิตภัณฑ์จากตาลโหนด ซึ่งเป็นพืชเศรษฐกิจสำคัญอย่างหนึ่งของตำบลท่าหิน วิถีนาเป็นการทำนาที่ใช้ภูมิปัญญาชาวบ้านเพื่อการรักษาระบบนิเวศน์ให้ยั่งยืน วิถีนายังรวมไปถึงวัฒนธรรมประเพณีที่เกี่ยวข้องกับการทำนาด้วย เช่น การออกปากดำนา การลงแขกเกี่ยวข้าว ส่วนวิถีเลเป็นภูมิปัญญาชาวบ้านในการทำประมงในทะเลสาบสงขลา [2]**

 **บทความนี้มีวัตถุประสงค์เพื่อออกแบบการสื่อสารเพื่อการพัฒนา การดำเนินงานใช้ระเบียบวิธีวิจัยเชิงปฏิบัติการ ซึ่งประกอบด้วยการศึกษาวิถีการทำนาของชุมชนท่าหิน และการจัดกิจกรรมอนุรักษ์สืบสานวิถีการทำนาให้กับเด็กและเยาวชนในตำบลท่าหิน เนื่องจากผลการสำรวจอย่างง่ายในโรงเรียนระดับประถมศึกษาแห่งหนึ่งในตำบลท่าหินโดยวิธีสอบถามและให้นักเรียนยกมือในชั้นเรียนพบว่า นักเรียนระดับชั้นประถมปลาย (ป.4-ป.6) ส่วนใหญ่ทำนาไม่เป็น ซึ่งในจำนวนนี้รวมถึงนักเรียนที่เป็นบุตรหลานของชาวนาด้วย ผู้วิจัยพบนักเรียนตัวอย่างที่ทำนาเป็นและมีประสบการณ์ช่วยยายทำนาเป็นประจำเพียงคนเดียวเท่านั้น ผู้วิจัยจึงออกแบบกิจกรรมอนุรักษ์สืบสานวิถีนาโดยให้นักเรียนตัวอย่างดังกล่าวเป็นแรงบันดาลใจให้กับเพื่อนนักเรียนคนอื่น ๆ ที่เข้าร่วมกิจกรรม ประโยชน์ที่ได้รับจากการศึกษาวิจัย ในเชิงวิชาการ ช่วยจัดการความรู้เกี่ยวกับวิถีนาของชุมชนท่าหิน ในเชิงการพัฒนา ช่วยปลูกจิตสำนึกให้เด็กและเยาวชนตำบลท่าหิน เห็นคุณค่าการสืบสานวิถีการทำนาซึ่งเป็นภูมิปัญญาของชุมชน**

ระเบียบวิธีการศึกษา

บทความนี้ใช้ระเบียบวิธีวิจัยเชิงปฏิบัติการ แบ่งขั้นตอนในการดำเนินงาน เป็นดังนี้

1. ระยะเตรียมการ (Preparation Phase) ในขั้นตอนนี้ ผู้วิจัยทำการศึกษาข้อมูลพื้นฐานของตำบลท่าหินจากเอกสารที่เกี่ยวข้อง เช่น แผนชุมชนขององค์การบริหารส่วนตำบลท่าหิน และทำการสำรวจชุมชนในภาคสนามตลอดจนสร้างสัมพันธภาพกับชุมชน ซึ่งเป็นขั้นตอนที่สำคัญมาก หากผู้วิจัยไม่สามารถบูรณาการตนเองเข้ากับชุมชนได้ ก็จะเป็นการยากที่จะก้าวไปสู่การทำงานในขั้นตอนต่อไปซึ่งต้องอาศัยการมีส่วนร่วมและความร่วมมือของชุมชนเป็นสำคัญ
2. ระยะทำวิจัย (Research Phase) ในขั้นตอนนี้ ผู้วิจัยทำการศึกษาวิถีการทำนาของชุมชนท่าหิน โดยมีปราชญ์ชุมชนจำนวนสองท่านเป็นผู้ถ่ายทอดความรู้ให้ ได้แก่ นางพูนทรัพย์ ศรีชู ประธานศูนย์เรียนรู้วิถีโหนด-นา-เล และนางกมลวรรณ โจวรรณธะ วิทยากรประจำศูนย์เรียนรู้วิถีโหนด-นา-เล นอกจากนั้นแล้ว ผู้วิจัยยังได้สอบถามปัญหาและความต้องการของชุมชน โดยสัมภาษณ์ผู้นำชุมชนและปราชญ์ชุมชน พบว่า ชุมชนมีความเป็นห่วงว่าบุตรหลานในชุมชนมีแนวโน้มทำนาไม่เป็น วิถีการทำนาอาจกลายเป็นเรื่องของผู้สูงอายุ ในขณะที่เด็กและเยาวชนไม่รู้จักวิถีการทำนารวมไปถึงประเพณีที่เกี่ยวข้องกับการทำนาด้วย

“ในอดีตชุมชนท่าหินมีเอกลักษณ์ที่โดดเด่นในเรื่องการทำนา ในอดีตมีการออกปากดำนา คือการช่วยเหลือกันคนละไม้คนละมือของคนในชุมชนที่แสดงให้เห็นถึงความสามัคคี แต่ในปัจจุบันได้เลือนหายไปจากวิถีชีวิตของคนในชุมชน จนอาจทำให้คนรุ่นหลังลืมวิถีนาที่เป็นเอกลักษณ์ของชุมชนไป” [3]

“การดำนาในปัจจุบันกับอดีตต่างกัน อดีตคนในชุมชนจะช่วยเหลือเกื้อกูลกัน ช่วยกันดำนา ตอบแทนกันด้วยข้าวปลาอาหาร แต่ปัจจุบันความเจริญเข้ามามากทำให้คนในชุมชนหันไปใช้เครื่องจักรแทนแรงงานคน ทำให้วิถีนาแบบเดิมเริ่มเลือนหายไป คนรุ่นหลังเริ่มลืมวัฒนธรรมการทำนาแบบชาวท่าหิน การจัดตั้งศูนย์เรียนรู้โหนด-นา-เล ส่วนหนึ่งที่สำคัญคือเพื่อส่งต่อถ่ายทอดวิถีชุมชนให้กับคนรุ่นหลัง” [4]

“ตำบลท่าหินมีประเพณีการออกปากดำนาที่แสดงถึงความมีน้ำใจ การช่วยเหลือซึ่งกันและกัน และการสร้างความสามัคคีภายในหมู่บ้าน การออกปากดำนายังทำให้เกิดวัฒนธรรมการขับกลอนหรือเพลงอันเป็นสุนทรียภาพของชาวนา ส่วนประเพณีลงแขกเกี่ยวข้าว เจ้าของนาจะออกปากบอกเพื่อนบ้านให้รู้ว่าจะเกี่ยวข้าวเมื่อใด และเมื่อถึงเวลาที่กำหนด เจ้าของนาก็จะปักธงในที่นาของตน เพื่อให้เพื่อนบ้านมาช่วยเกี่ยวข้าวในที่นาผืนนั้น โดยเจ้าของนาจะจัดเตรียมอาหารหวานคาวไว้รองรับ แต่ในปัจจุบันประเพณีนี้ได้สูญหายไปจากชุมชน ทำให้เยาวชนรุ่นหลังในชุมชนไม่รู้จักประเพณีเหล่านี้” [5]

1. ระยะการจัดทำแผน (Planning Phase) ในขั้นตอนนี้ ผู้วิจัยนำปัญหาและความต้องการของชุมชนมาตั้งเป็นโจทย์สำหรับการออกแบบการสื่อสารเพื่อการพัฒนา โดยมีเป้าหมายให้เด็กและเยาวชนในตำบลท่าหินได้เรียนรู้และ**เห็นคุณค่าการสืบสานวิถีการทำนาซึ่งเป็นภูมิปัญญาของชุมชนมากขึ้น ผู้วิจัยได้ขออนุญาตเข้าไปทำการสำรวจอย่างง่ายในโรงเรียนระดับประถมศึกษาแห่งหนึ่งในตำบลท่าหินโดยวิธีสอบถามและให้นักเรียนยกมือในชั้นเรียนพบว่า นักเรียนระดับชั้นประถมปลาย (ป.4-ป.6) ส่วนใหญ่ทำนาไม่เป็น ซึ่งในจำนวนนี้รวมถึงนักเรียนที่เป็นบุตรหลานของชาวนาด้วย ผู้วิจัยพบนักเรียนตัวอย่างที่ทำนาเป็นและมีประสบการณ์ช่วยยายทำนาเป็นประจำเพียงคนเดียวเท่านั้น ผู้วิจัยร่วมกับปราชญ์ชุมชนจึงได้ช่วยกันออกแบบกิจกรรมอนุรักษ์สืบสานวิถีนาโดยใช้เวลา 1 วัน คือ ในวันที่ 23 มีนาคม 2561 ภาคเช้าเป็นการบรรยายของปราชญ์ชุมชนเพื่อให้ความรู้แก่เด็กเรื่องวิถีการทำนาของชาวท่าหิน ส่วนภาคบ่ายเป็นการส่งเสริมประเพณีการออกปากดำนา โดยให้เด็กนักเรียนระดับชั้นประถมปลาย (ป.4-ป.6) ซึ่งสมัครใจเข้าร่วมกิจกรรมในช่วงปิดภาคเรียนจำนวน 39 คน มีส่วนร่วมในการดำนาปลูกข้าวในพื้นที่นาจริงของชาวบ้านในตำบลท่าหิน ในขั้นตอนนี้ ผู้วิจัยยังส่งเสริมให้นักเรียนตัวอย่างเพียงคนเดียวดังกล่าวเป็นแรงบันดาลใจให้กับเพื่อนนักเรียนคนอื่น ๆ ที่เข้าร่วมกิจกรรมด้วย โดยให้เด็กนักเรียนตัวอย่างเป็นวิทยากรร่วมในการสาธิตสอนเพื่อน ๆ ดำนาปลูกข้าว**
2. ระยะการนำแผนไปปฏิบัติ (Implementation Phase) ในการจัดกิจกรรม**อนุรักษ์สืบสานวิถีนา** ผู้วิจัยพบว่า เมื่อเด็ก ๆ สนใจเรียนรู้ประเพณีการออกปากดำนา และมาร่วมกันดำนาในพื้นที่นาของชาวบ้าน ส่งผลให้ชาวบ้านในละแวกใกล้เคียง เมื่อพบเห็นและได้ทราบข้อมูล จึงมีชาวบ้านจำนวนหนึ่งทยอยเดินตามออกมาให้กำลังใจเด็ก อีกจำนวนหนึ่งลงมาร่วมด้วยช่วยกันดำนากับเด็กด้วย ชาวบ้านที่ลงมาช่วยดำนาจึงกลายเป็นวิทยากรร่วมสอนเด็กในการดำนา อย่างไรก็ตาม ในการจัดกิจกรรมพบปัญหาอุปสรรค คือ จำนวนผู้เข้าร่วมโครงการไม่ตรงตามเป้าหมายที่วางไว้ โดยผู้วิจัยได้ดำเนินการแก้ปัญหา คือ การจัดกิจกรรมเดินสายให้ความรู้แก่เด็กและเยาวชนในหมู่บ้าน เรื่องการทำนาแบบดั้งเดิมของท่าหิน โดยเป็นการให้ความรู้แบบตัวต่อตัว มีเอกสารประกอบการให้ความรู้ และพาไปดูแปลงนาที่เพื่อน ๆ เด็กและเยาวชนได้ร่วมกันดำนา
3. ระยะการติดตามและประเมินผล (Monitoring and Evaluation Phase) ผู้วิจัยติดตามและประเมินผลเด็กนักเรียนที่เข้าร่วมกิจกรรม โดยใช้วิธีที่หลากหลาย ได้แก่ การทดสอบความรู้ก่อนและหลังการอบรม การสังเกตความสนใจ ท่าทีและการตอบสนองของเด็กในระหว่างจัดกิจกรรม การติดตามพฤติกรรมภายหลังกิจกรรม โดยการประเมินผลมุ่งสอบถามเกี่ยวกับการเปลี่ยนแปลงที่เกิดขึ้นกับเด็กนักเรียนที่เข้าร่วมกิจกรรม ทั้งด้านความรู้ ทัศนคติ และพฤติกรรม จากนั้นผู้วิจัยจึงสรุปผลที่ได้และนำผลที่ได้ไปสื่อสารแก่ผู้นำชุมชนและปราชญ์ชุมชนเพื่อสนับสนุนให้มีการขยายผลการสืบสานอนุรักษ์วิถีนาของชุมชนต่อไป

ผลการศึกษาและพัฒนา

วิถีการทำนาของชุมชนท่าหิน

**วิถีนา (การทำนา) หมายถึง การปลูกข้าวและการดูแลรักษาต้นข้าวในนา ตั้งแต่ปลูกไปจนถึงเก็บเกี่ยว การปลูกข้าวในแต่ละท้องถิ่นจะแตกต่างกันไปตามสภาพของดินฟ้าอากาศและสังคมของท้องถิ่นนั้นๆ ในแหล่งที่ต้องอาศัยน้ำจากฝนเพียงอย่างเดียว ก็ต้องกะระยะเวลาการปลูกข้าวให้เหมาะสมกับช่วงที่มีฝนตกสม่ำเสมอ และเก็บเกี่ยวในช่วงที่ฤดูฝนหมดพอดี เนื่องจากแต่ละท้องถิ่นมีสภาพดินฟ้าอากาศที่แตกต่างกัน**

**การทำนาเป็นอาชีพหลักของชาวบ้านในชุมชนท่าหิน แต่เนื่องจากพื้นที่ในบริเวณนี้ เป็นพื้นที่รอยต่อกับทะเลสาบสงขลา ทำให้การทำนาจะต้องคิดถึงผลกระทบสิ่งแวดล้อมให้มาก ปุ๋ยที่จะใช้ก็จะต้องเป็นแบบชีวภาพ ต้องปรับสภาพดินให้ดี เพื่อให้น้ำจากนาข้าวที่จะไหลไปลงทะเลสาบสงขลา มีคุณภาพที่ดี ไม่ทำลายระบบนิเวศน์**

**ฤดูทำนาปีในตำบลท่าหินปกติจะเริ่มราวเดือนพฤษภาคมถึงกรกฎาคมของทุกปี ขึ้นอยู่กับปริมาณน้ำฝน เมื่อ 3 เดือนผ่านไป ข้าวที่ปักดำหรือหว่านเอาไว้จะสุกงอมเต็มที่พร้อมเก็บเกี่ยว ส่วนนาปรังสามารถทำได้ตลอดปี เพราะพันธุ์ข้าวที่ใช้ปลูกเป็นพันธุ์ที่ไม่ไวต่อช่วงแสง เมื่อข้าวเจริญเติบโตครบกำหนดอายุก็จะสามารถเก็บเกี่ยวได้**

**ขั้นตอนการทำนา**

1. **การเตรียมดิน**

**ก่อนการทำนาจะมีการเตรียมดินอยู่ 3 ขั้นตอนคือ**

**1.1) การไถดะ เป็นการไถครั้งแรกตามแนวยาวของพื้นที่กระทงนา (กรณีที่แปลงนาเป็นกระทงย่อยๆ หลายกระทงในหนึ่งแปลงนา) เมื่อไถดะจะช่วยพลิกดินเพื่อให้ดินชั้นล่างได้ขึ้นมาสัมผัสอากาศออกซิเจน และเป็นการตากดินเพื่อทำลายวัชพืช โรคพืชบางชนิด การไถดะจะเริ่มทำเมื่อฝนตกครั้งแรกในปีฤดูกาลใหม่ หลังจากไถดะจะตากดินเอาไว้ประมาณ 1-2 สัปดาห์**

**1.2) การไถแปร หลังจากที่ตากดินเอาไว้พอสมควรแล้ว การไถแปรจะช่วยพลิกดินที่กลบเอาขึ้นตากอีกครั้ง เพื่อทำลายวัชพืชที่ขึ้นใหม่และเป็นการย่อยดินให้มีขนาดเล็กลง จำนวนครั้งของการไถแปรจึงขึ้นอยู่กับชนิดและปริมาณของวัชพืช ลักษณะดินและระดับน้ำในพื้นที่ขึ้นอยู่กับปริมาณน้ำฝนด้วย แต่โดยทั่วไปแล้วจะไถแปรเพียงครั้งเดียว**

**1.3) การคราด เพื่อเอาเศษวัชพืชออกจากกระทงนาและย่อยดินให้มีขนาดเล็กลงอีกจนเหมาะแก่การเจริญของข้าว ทั้งยังเป็นการปรับระดับพื้นที่ให้มีความสม่ำเสมอ เพื่อสะดวกในการควบคุมดูแลการให้น้ำ**

**ในปัจจุบัน ทางราชการส่งเสริมให้ชุมชนปลูกต้นปอเทืองในพื้นที่นาก่อนการทำนา เพื่อปรับสภาพดินและทำให้ดินอุดมสมบูรณ์โดยไม่ต้องใส่ปุ๋ย หลังจากนั้นชาวนาจะไถกลบเพื่อให้เป็นปุ๋ยให้กับดินที่จะใช้ปลูกข้าว**

1. **การปลูกข้าว**

**การปลูกข้าวสามารถแบ่งได้เป็น 2 วิธี คือ การปลูกด้วยเมล็ดโดยตรง ได้แก่ การทำนาหยอดและนาหว่าน และการเพาะเมล็ดในที่หนึ่งก่อน แล้วนำต้นอ่อนไปปลูกในที่อื่นๆ ได้แก่ การทำนาดำ**

**หลังจากที่ข้าวออกดอกหรือออกรวงประมาณ 20 วัน ชาวนาจะเร่งระบายน้ำออกเพื่อเป็นการเร่งให้ข้าวสุกพร้อม ๆ กัน และทำให้เมล็ดมีความชื้นไม่สูงเกินไป จะสามารถเก็บเกี่ยวได้หลังจากระบายน้ำออกประมาณ 10 วัน ระยะเวลาที่เหมาะสมสำหรับการเก็บเกี่ยวเรียกว่า ระยะพลับพลึง คือสังเกตที่ปลายรวงจะมีสีเหลืองกลางรวงเป็นสีตองอ่อน การเก็บเกี่ยวในระยะนี้จะได้เมล็ดข้าวที่มีความแข็งแกร่ง มีน้ำหนักและมีคุณภาพในการสี**

1. **การนวดข้าว**

**หลังจากตากข้าว ชาวนาจะขนข้าวเข้ามาในลานนวด จากนั้นก็นวดเอาเมล็ดข้าวออกจากรวง ชาวนาบางคนใช้แรงงานคน บางคนใช้ควายหรือวัวย่ำ แต่ปัจจุบันมีการใช้เครื่องนวดข้าวมาช่วยในการนวด**

1. **การเก็บรักษา**

**ก่อนนำข้าวเข้าเก็บรักษา จะมีการตรวจสภาพยุ้งฉางทุกครั้งทั้งเรื่องความสะอาดและสภาพของยุ้งฉางซึ่งอาจมีร่องรอยของหนูกัดแทะจนทำให้นกสามารถรอดเข้าไปจิกกินข้าวได้ รูหรือร่องต่าง ๆ ที่ปิดไม่สนิทเหล่านี้ต้องได้รับการซ่อมแซมให้เรียบร้อยก่อน**

4.1) เมล็ดข้าวที่นวดฝัดทำความสะอาดแล้วควรตากให้มีความชื้นประมาณ 14% จึงนำเข้าเก็บในยุ้งฉาง

4.2) อยู่ในสภาพที่มีอากาศถ่ายเทได้สะดวก การใช้ลวดตาข่ายกั้นให้มีร่องระบายอากาศกลางยุ้งฉางจะช่วยให้การถ่ายเทอากาศดียิ่งขึ้น คุณภาพเมล็ดข้าวจะคงสภาพดีอยู่นาน

4.3) อยู่ใกล้บริเวณบ้านหรือติดถนน สามารถขนส่งได้สะดวก

4.4) เมล็ดข้าวที่จะเก็บไว้ทำพันธุ์ ต้องแยกจากเมล็ดข้าวบริโภค โดยอาจบรรจุกระสอบ มีป้ายบอกวันบรรจุและชื่อพันธุ์ แยกไว้ส่วนใดส่วนหนึ่งในยุ้งฉาง เพื่อสะดวกในการขนย้ายไปปลูก

ผลการจัดกิจกรรมอนุรักษ์สืบสานวิถีนาชุมชนท่าหิน

 กิจกรรมอนุรักษ์สืบสานวิถีนาชุมชนท่าหินสามารถจำแนกผลการจัดกิจกรรมตามองค์ประกอบของการสื่อสารเพื่อการพัฒนา ซึ่งประกอบด้วย 5 องค์ประกอบได้แก่ ผู้ส่งสาร (Sender) ผู้รับสาร (Receiver) สาร (Message) สื่อ (Channel) และผลลัพธ์ที่เกิดขึ้น (Outputs) สรุปใจความได้ดังที่แสดงในตารางข้างล่างนี้

ตารางแสดงผลการจัดกิจกรรม โดยจำแนกตามองค์ประกอบการสื่อสารเพื่อการพัฒนา

|  |  |
| --- | --- |
| องค์ประกอบ | กิจกรรมอนุรักษ์สืบสานวิถีนาชุมชนท่าหิน |
| ผู้ส่งสาร | ผู้วิจัย จำนวน 6 คน |
| ผู้รับสาร | **เด็กนักเรียนในพื้นที่ตำบลท่าหินระดับชั้นประถมปลาย (ป.4-ป.6) ซึ่งสมัครใจเข้าร่วมกิจกรรมในช่วงปิดภาคเรียน จำนวน 39 คน** |
| สาร | วิถีการทำนาของชุมชนตำบลท่าหิน โดยเน้นประเพณีการออกปากดำนา  |
| สื่อ | ผู้วิจัยใช้สื่อกิจกรรม ระยะเวลา 1 วัน ซึ่งจัดขึ้นในวันที่ **23 มีนาคม 2561****ภาคเช้า การบรรยายของวิทยากรปราชญ์ชุมชนให้ความรู้แก่เด็กเรื่องวิถีการทำนา****ภาคบ่าย การออกปากดำนา โดยเด็กได้ดำนาปลูกข้าวในพื้นที่นาจริงของชาวบ้าน** |
| ผลผลิตที่ได้ | 1. การเปลี่ยนแปลงความรู้ :

จากการทำแบบทดสอบก่อนและหลังการอบรมให้ความรู้พบว่า เด็กที่เข้าร่วมกิจกรรมมีความรู้เกี่ยวกับวิถีการทำนาของชุมชนท่าหินมากขึ้น 1. การเปลี่ยนแปลงทัศนคติ :

จากการสังเกตความสนใจ ท่าที และการตอบสนองของเด็กในระหว่างจัดกิจกรรม พบว่า เด็กที่เข้าร่วมกิจกรรม**เห็นคุณค่าการสืบสานวิถีการทำนาซึ่งเป็นภูมิปัญญาของชุมชนมากขึ้น**1. การเปลี่ยนแปลงพฤติกรรม :

จากการติดตามพฤติกรรมของเด็กภายหลังกิจกรรม พบว่า เด็กที่เข้าร่วมกิจกรรมซึ่งเป็นบุตรหลานของชาวนามีส่วนร่วมในการช่วยเหลือครอบครัวในการทำนาปลูกข้าวมากขึ้น |

ภาพประกอบ

 **** 

 ภาพที่ 1 **พื้นที่นาข้าว** ภาพที่ 2 **ข้าวกำลังตั้งท้อง** ภาพที่ 3 **ข้าวรอการเก็บเกี่ยว**

 

ภาพที่ 4 **ปลูกต้นปอเทืองเพื่อปรับสภาพดินก่อนทำนา** ภาพที่ 5 **สถานที่เก็บข้าวหลังจากเก็บเกี่ยว**

**เอกสารและบุคคลอ้างอิง**

[1] รายการนักข่าวพลเมือง สถานีโทรทัศน์ไทยพีบีเอส. (23 กุมภาพันธ์ 2560). [**วิกฤตชาวนา การปรับตัวครั้งใหม่เพื่อความอยู่รอด**](http://www.landactionthai.org/land/index.php?option=com_content&view=article&id=1841:%E0%B8%A7%E0%B8%B4%E0%B8%81%E0%B8%A4%E0%B8%95%E0%B8%8A%E0%B8%B2%E0%B8%A7%E0%B8%99%E0%B8%B2-%E0%B8%81%E0%B8%B2%E0%B8%A3%E0%B8%9B%E0%B8%A3%E0%B8%B1%E0%B8%9A%E0%B8%95%E0%B8%B1%E0%B8%A7%E0%B8%84%E0%B8%A3%E0%B8%B1%E0%B9%89%E0%B8%87%E0%B9%83%E0%B8%AB%E0%B8%A1%E0%B9%88%E0%B9%80%E0%B8%9E%E0%B8%B7%E0%B9%88%E0%B8%AD%E0%B8%84%E0%B8%A7%E0%B8%B2%E0%B8%A1%E0%B8%AD%E0%B8%A2%E0%B8%B9%E0%B9%88%E0%B8%A3%E0%B8%AD%E0%B8%94&catid=85:news-land&Itemid=591)**.** สืบค้นได้จาก มูลนิธิชีวิตไท ในhttp://www.landactionthai.org

[2] มูลนิธิชุมชนไท. (ม.ป.ป.). **ชาวท่าหินปรับตัวรับมือภัยพิบัติเพื่อคงวิถีโหนด-นา-เล**. สืบค้นได้จาก มูลนิธิชุมชนไท ใน https://www.chumchonthai.or.th/node/265

[3] บุญไห้ น้อยผา (ผู้ให้สัมภาษณ์). ชฎานิล ศรีเมืองและคณะ (ผู้สัมภาษณ์). ที่ทำการผู้ใหญ่บ้าน หมู่ 7 ตำบลท่าหิน อำเภอสทิงพระ จังหวัดสงขลา เมื่อวันที่ 14 มีนาคม 2561

[4] พูนทรัพย์ ศรีชู (ผู้ให้สัมภาษณ์). ชฎานิล ศรีเมืองและคณะ (ผู้สัมภาษณ์). ที่ศูนย์เรียนรู้วิถึโหนด-นา-เล ตำบลท่าหิน อำเภอสทิงพระ จังหวัดสงขลา เมื่อวันที่ 21 มีนาคม 2561

[5] กมลวรรณ โจวรรณธะ (ผู้ให้สัมภาษณ์). ชฎานิล ศรีเมืองและคณะ (ผู้สัมภาษณ์). ที่ศูนย์เรียนรู้วิถึโหนด-นา-เล

 ตำบลท่าหิน อำเภอสทิงพระ จังหวัดสงขลา เมื่อวันที่ 21 มีนาคม 2561

1. -6นักศึกษาระดับปริญญาตรี สาขาวิชาการพัฒนาชุมชน คณะมนุษยศาสตร์และสังคมศาสตร์ มหาวิทยาลัยทักษิณ จังหวัดสงขลา 90000

1-6Undergraduate Student in B.A. (Community Development), the Faculty of Humanities and Social Sciences Thaksin University, Songkhla 90000

\*Corresponding author: chadanin3546@gmail.com Tel. 0958043546

บทความนี้เป็นส่วนหนึ่งของรายวิชาการสื่อสารเพื่อการพัฒนา โดยมี อาจารย์ ดร.ศันสนีย์ จันทร์อานุภาพ เป็นที่ปรึกษา [↑](#footnote-ref-2)